莘庄公园

莘庄公园勒垃上海市闵行区莘庄镇莘浜路421号，东临莘西路、北邻莘浜路、南面西面是郁家浜，全园总面积4.01万平方米，当中绿地面积2.87万平方米，水面面积3000平方米，乃朝是五星级公园、上海市文明示范公园，特色是梅花。2002年5月份开始，莘庄公园免费对外开放。

 历史 
公园箇块地，原先是莘溪个临河滩地。民国廿三年（1934年），临河滩地畀松江县泗泾镇杨昌言租去种果树，叫莘野梅园（又名果梅园、杨家花园），主要种果梅，还拿附近河浜改成荷花池。

1951年7月28号，上海市人民政府批准市工务局园场管理处接管箇隻果园。1952年初，果梅园进行改造，拿竹篱笆门改造成木头门，铺草坪，种牡丹、紫薇、丹桂、樱花咾啥个树木花草；同年，叫伊莘庄公园，对外开放。1956年，公园成为巴金名作《家》电影版个拍摄地。

1985年到1990年，莘庄公园开挖芙蓉潭，造仔梅苑、牡丹园、儿童乐园、暗香亭、方亭、锁角亭、苗圃温室咾啥个物事，并向外扩建，拿原先个游泳池改造成金鱼池。2004年，莘庄公园再度扩建布设景点，向西跨莘浜河增建30亩，用石拱形卧虹桥连起来。2016年2月份，莘庄梅园对外开放，莘庄公园搬仔200多盆梅花过去。

1997年开始，莘庄公园每年侪举办梅花展、市民赏梅游园活动，是上海市民赏梅个重要景点。

 参见 
 莘庄梅园

 参考 

 外部链接 
 莘庄公园

分类:闵行区公园